Title: ระเบียบกรุงเทพมหานคร ว่าด้วยการเบิกจ่ายเงินและการส่งเงินสบทบกองทุนประกันสังคม พ.ศ. 2534

ระเบียบกรุงเทพมหานคร

ระเบียบกรุงเทพมหานคร
ว่าด้วยการเบิกจ่ายเงินและการส่งเงินสบทบกองทุนประกันสังคม
พ.ศ.
๒๕๓๔
--------------------------

                        เพื่ออนุวัตให้เป็นไปตามพระราชบัญญัติประกันสังคม
พ.ศ. ๒๕๓๓ อาศัย
อำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพ
มหานคร พ.ศ. ๒๕๒๘ และข้อ ๕ และข้อ ๑๘ (๒)
แห่งข้อบัญญัติกรุงเทพมหานคร 
เรื่อง วิธีการงบประมาณ พ.ศ. ๒๕๒๙ ผู้ว่าราชการกรุงเทพมหานคร
จึงกำหนดระเบียบ
ขึ้นไว้ดังต่อไปนี้

                        ข้อ  ๑ 
ระเบียบนี้เรียกว่า "ระเบียบกรุงเทพมหานคร ว่าด้วยการเบิกจ่ายเงิน
และการส่งเงินสมทบกองทุนประกันสังคม พ.ศ. ๒๕๓๔"

                        ข้อ  ๒ 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

                        ข้อ  ๓ 
ในระเบียบนี้
                        "ลูกจ้าง"
หมายความว่า ลูกจ้างชั่วคราวของหน่วยงานและพนักงานหรือลูกจ้าง
การพาณิชย์ของกรุงเทพมหานคร
                        "กองทุนประกันสังคม"
หมายความว่า กองทุนประกันสังคมตามพระราช
บัญญัติประกันสังคม พ.ศ. ๒๕๓๓
                        "หน่วยงาน"
หมายความว่า หน่วยงานตามพระราชบัญญัติระเบียบบริหาร
ราชการกรุงเทพมหานคร พ.ศ. ๒๕๒๘
และส่วนราชการตามประกาศกรุงเทพมหานครว่า
ด้วยการแบ่งส่วนราชการภายในหน่วยงานและการกำหนดอำนาจหน้าที่ของส่วนราชการของ
กรุงเทพมหานครที่ไม่ต่ำกว่าระดับกองและรวมถึงสำนักงานการพาณิชย์ของกรุงเทพมหานครด้วย
                        "หน่วยการคลัง"หมายความว่า
หน่วยงานซึ่งมีหน้าที่เกี่ยวกับการรับเงิน การเบิก
จ่ายเงิน การถอนเงิน การนำส่งเงิน การฝากเงิน
และการเก็บรักษาเงิน และให้หมายความรวมถึง
งานการคลังของสำนัก สำนักงานเขต
และการพาณิชย์ของกรุงเทพมหานครด้วย

                        ข้อ  ๔ 
ให้ปลัดกรุงเทพมหานครรักษาการตามระเบียบนี้

                                                                 หมวดที่  ๑

การเบิกจ่ายเงินสมทบในส่วนของนายจ้าง

                        ข้อ  ๕ 
ให้หน่วยงานเบิกเงินสมทบเข้ากองทุนประกันสังคม ดังนี้
                        (๑) 
กรณีลูกจ้างที่ได้รับค่าจ้างจากเงินงบประมาณ ยกเว้นเงินอุดหนุนของ
รัฐบาลให้เบิกจากเงินงบประมาณตามหมวดรายจ่ายที่กองงบประมาณกำหนด
                        (๒) 
กรณีลูกจ้างที่ได้รับค่าจ้างจากเงินนอกงบประมาณให้เบิกจากเงินนอก
งบประมาณตามประเภทที่ใช้ในการจ้าง

                        ข้อ  ๖ 
ให้หน่วยงานวางฎีกาขอเบิกเงินสมทบเข้ากองทุนประกันสังคมจำนวน
ร้อยละ ๑.๕ ของค่าจ้างก่อนหักภาษี พร้อมกับการวางฎีกาขอเบิกค่าจ้างต่อสำนักการคลังหรือ
หน่วยการคลัง แล้วแต่กรณี

                        ข้อ  ๗ 
เมื่อหน่วยงานผู้เบิกได้รับอนุมัติฎีกาเบิกเงินสมทบเข้ากองทุนประกัน
สังคมแล้วให้เขียนเช็คสั่งจ่ายเงินจำนวนดังกล่าวเข้าบัญชีกองทุนประกันสังคม
ตามวิธีการที่
สำนักงานประกันสังคมกำหนดภายใน ๓ วันทำการนับแต่วันที่ได้รับอนุมัติ

                                                                   หมวดที่  ๒

การหักเงินค่าจ้างของลูกจ้างสมทบเข้ากองทุน

                        ข้อ  ๘ 
ให้หน่วยงานหักเงินค่าจ้างของลูกจ้างตามจำนวนร้อยละ ๑.๕ ของ
ค่าจ้างก่อนหักภาษีส่งเข้ากองทุนประกันสังคมพร้อมกับส่วนที่จะต้องนำส่งในฐานะนายจ้างตาม
ข้อ ๗

                                                            ประกาศ
ณ วันที่ ๑๗ พฤษภาคม พ.ศ. ๒๕๓๔
                                                                              พลตรี  จำลอง  ศรีเมือง

ผู้ว่าราชกรุงเทพมหานคร

[รก.๒๕๓๔/๙๘/๑๘พ/๑มิถุนายน ๒๕๓๔]

                                                                        พุทธชาด/แก้ไข
                                                                        ๐๒/๑๐/๔๕
                                                                        A+B(
C)